Stefna á 700 nemendur og bjóða nýjar námsbrautir Háskólinn á Bifröst hefur opnað fyrir umsóknir í skólann og kynnir nýjungar í námsframboði . Þrjár nýjar námslínur eru á félagsvísindasviði til bakkalár gráðu ; í byltingafræði , í miðlun og almannatengslum og í stjórnmálahagfræði . Háskólinn á Bifröst ríður einnig á vaðið og býður nám á lögfræðisviði í fjarnámi , fyrst allra skóla . Á viðskiptafræðisviði er nýjung að hægt er að taka námið með áherslu á þjónustufræði . „ Það er mikill sóknarhugur í okkur á Bifröst , “ segir Vilhjálmur Egilsson rektor Háskólans á Bifröst í samtali við Skessuhorn . „ Við erum að sjá að lotukennslan er að sanna sig , þrátt fyrir byrjunarhnökra . Sú kerfisbreyting gengur vel og við höfum fengið góð viðbrögð við þeim nýjungum sem við erum að kynna . Við væntum þess að það verði mikill áhugi fyrir að koma og nema hjá okkur . “ Sérstök áhersla verður einnig sett á Háskólagáttina , undirbúningsdeild fyrir þá sem ekki hafa lokið stúdentsprófi en vilja fara í háskólanám . „ Við munum taka á móti öllum þeim sem á annað borð vilja byrja aftur í námi eftir hlé . Við munum opna dyrnar og finna leið til að fólk geti fengið inngöngu . Ef fólk hefur ekki tilskilinn grunn til að koma beint í Háskólagáttina vinnum við í samvinnu með Símenntunarmiðstöðvum um land allt og setjum upp prógramm svo að grunnurinn sé tryggður . “ Síðastliðið haust voru um 600 nemendur á Bifröst og 45 komu nýir inn um áramótin . „ Við útskrifuðum rúmlega 70 nemendur í febrúar og setjum stefnuna á 700 nemendur í haust þannig að við erum á fleygiferð , “ segir Vilhjálmur og býður jafnframt alla velkomna sem vilja kynna sér starfsemina á Bifröst á opinn dag þann 1. maí næstkomandi . Á opnum degi er fólki boðið að koma á Bifröst og fá almenna kynningu á staðnum og upplýsingar um námið . „ Við á Bifröst erum í tengslum við atvinnulífið og bjóðum nú upp á nýjung í viðskiptafræði með áherslu á þjónustufræði . Þar er lögð áhersla á rekstur þjónustufyrirtækja þar sem um 110 þúsund starfsmenn starfa við þjónustu á Íslandi . Atvinnugreinin er því sú langstærsta á Íslandi með um 70% starfsfólks . Háskólinn á Bifröst er eini skólinn á Íslandi sem býður uppá sérhæfingu á sviði þjónustu , “ segir Vilhjálmur að endingu .